11 sterf toe aanvallers op taxi losbrandArgieffoto Elf mense is doodgeskiet toe onbekende aanvallers Saterdagaand op ŉ minibustaxi naby Colenso in die KwaZulu-Natalse Middelande losgebrand het. Brig. Jay Naicker, woordvoerder van die polisie, het gesê die taxi was op pad terug van ŉ begrafnis in Matimatolo in KwaZulu-Natal na Johannesburg toe die voorval net voor 20:00 gebeur het. “Op die R74 tussen Colenso en Weenen het onbekende mense uit die bosse langs die pad te voorskyn gekom en op die taxi losgebrand. Onbevestigde inligting dui daarop dat die passasiers lede van ŉ taxi-vereniging in Gauteng was wat die begrafnis van een van hul lede bygewoon het,” het Naicker gesê. “Beamptes is steeds besig op die toneel. Speurders van die provinsiale taakspan in Durban is ook op die toneel ontplooi. Talle mense het gesterf en ons sal eers later die presiese dodetal kan bevestig wanneer ons lede die toneel klaar gefynkam het,” het Naicker gesê. Mxolisi Kaunda, LUR vir vervoer en gemeenskapsveiligheid in KwaZulu-Natal, het later in ŉ verklaring gesê 11 mense is doodgeskiet. Kaunda sal Sondagoggend die toneel besoek.